b"\n_START_ARTICLE_\nBrief Candle (Zvezdna vrata SG-1)\n_START_PARAGRAPH_\nBrief Candle je naslov epizode znanstveno-fantasti\xc4\x8dne serije Zvezdna vrata, v kateri se O'Neill s posadko odpravi skozi zvezdna vrata na planet Argos, kjer v templju naletijo na mladenko sredi poroda. Ker ji Daniel Jackson pomaga pri porodu, je ekipa takoj lepo sprejeta. Povabljeni so na praznovanje, na katerem spoznajo civilizacijo lepih in sre\xc4\x8dnih ljudi, ki zelo spominja na minojsko kulturo. Ti ljudje same sebe imenujejo Izbrani, ker naj bi jih na ta planet pripeljal njihov bog Pelop in jim namenil lagodno \xc5\xbeivljenje ob u\xc5\xbeivanju in zabavah._NEWLINE_O'Neill spozna \xc5\xbeensko po imenu Kynthia, ki mu ponudi kola\xc4\x8d. O'Neill ga poje in je mo\xc4\x8dno presene\xc4\x8den, ko izve, da je to na Argosu smatrano kot poro\xc4\x8dni obred. Ne glede na to sledi Kynthii, s katero ima tudi intimne odnose. Ekipi SG-1 se zdi zelo nenavadno, ko vsi doma\xc4\x8dini ob son\xc4\x8dnem zahodu hkrati zaspijo, kmalu za tem pa zaspi tudi O'Neill, zato ekipa sumi, da je za to kriv Kynthiin kola\xc4\x8d._NEWLINE_Naslednji dan ekipa opazi, da je otrok, ki mu je dr. Jackson pomagal na svet, v kratkem \xc4\x8dasu zrastel za kak\xc5\xa1no leto in nato za\xc4\x8dne spra\xc5\xa1evati doma\xc4\x8dine po njihovi starosti. Z grozo ugotovijo, da se starost teh ljudi meri v dnevih in po napisih v templju spoznajo, da je te ljudi Pelop uporabil za preu\xc4\x8devanje \xc4\x8dlove\xc5\xa1kega \xc5\xbeivljenjskega cikla, pri \xc4\x8demer je njihovo staranje pospe\xc5\xa1il pribli\xc5\xbeno za stokrat. Dodaten problem se pojavi, ko se za\xc4\x8dne starati tudi O'Neill - in to veliko hitreje, kot pa doma\xc4\x8dini. Dr. Fraiser v bazi SGC oceni, da bo O'Neill tako umrl od starosti v le dveh tednih, \xc4\x8de seveda ne odkrije re\xc5\xa1itve._NEWLINE_Izka\xc5\xbee se, da ima O'Neill enako kot doma\xc4\x8dini v krvi nanodelce, ki so odgovorni za staranje in presegajo vsako zemeljsko tehnologijo, zaradi \xc4\x8desar dr. Fraiser izrazi dvom, da bo problem re\xc5\xa1ila dovolj hitro, da bo O'Neill pre\xc5\xbeivel. K sre\xc4\x8di pa O'Neill, ki ostane na Argosu ugotovi, da se z odhodom dlje stran od vasi (ljudje na Argosu so verovali, da je to strogo prepovedano) lahko izogne spanju pono\xc4\x8di ter iz tega sklepa, da je v sami vasi nekaj, kar povzro\xc4\x8da hitro staranje. Ko o tem obvesti preostale \xc4\x8dlane ekipe SG-1, v Pelopovem kipu odkrijejo nekak\xc5\xa1en oddajnik, ki povzro\xc4\x8di, da ljudje zaspijo in se zjutraj zbudijo. Ta oddajnik jim uspe izklopiti, s \xc4\x8dimer se izbolj\xc5\xa1a O'Neillovo stanje, pa tudi prebivalci Argosa po novem \xc5\xbeivijo z normalno \xc5\xbeivljenjsko dobo."